Document ID: 31993D0027

ΑΠΟΦΑΣΗ ΤΗΣ ΕΠΙΤΡΟΠΗΣ της 11ης Δεκεμβρίου 1992 όσον αφορά τον πίνακα των εγκαταστάσεων της Δημοκρατίας της Σλοβενίας που έχουν εγκριθεί για την εισαγωγή νωπών κρεάτων στην Κοινότητα
(93/27/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 72/462/ΕΟΚ του Συμβουλίου της 12ης Δεκεμβρίου 1972 για τα υγειονομικά προβλήματα και τα υγειονομικά μέτρα κατά την εισαγωγή ζώων του βοείου, χοιρείου, προβείου και αιγείου είδους, νωπών κρεάτων ή προϊόντων με βάση το κρέας προελεύσεως τρίτων χωρών (1), όπως τροποποιήθηκε τελευταία από τον κανονισμό (ΕΟΚ) αριθ. 1601/92 (2), και ιδίως το άρθρο 4 παράγραφος 1 και το άρθρο 18 παράγραφος 1 στοιχεία α) και β),
Εκτιμώντας:
ότι, για να δύνανται να εξάγουν νωπά κρέατα προς την Κοινότητα, οι εγκαταστάσεις που βρίσκονται στις τρίτες χώρες πρέπει να πληρούν τους γενικούς και ειδικούς όρους που καθορίζονται από την προαναφερθείσα οδηγία του Συμβουλίου-
ότι η Δημοκρατία της Σλοβενίας διαβίβασε, σύμφωνα με το άρθρο 4 παράγραφος 3 της οδηγίας 72/462/ΕΟΚ, κατάλογο των εγκαταστάσεων οι οποίες επιτρέπεται να εξάγουν προς την Ευρωπαϊκή Οικονομική Κοινότητα-
ότι, μετά από κτηνιατρική αποστολή της Κοινότητας στη Σλοβενία, διαπιστώθηκε ότι η υγειονομική κατάσταση είναι ικανοποιητική και είναι, συνεπώς, δυνατόν να ληφθεί υπόψη η χώρα αυτή για τις εισαγωγές νωπών κρεάτων-
ότι οι εγκαταστάσεις αυτές παρέχουν επαρκείς υγειονομικές εγγυήσεις και δύνανται, εφεξής, να είναι αποδεκτές σε ένα πρώτο κατάλογο, που καταρτίζεται σύμφωνα με το άρθρο 4 παράγραφος 1 της εν λόγω οδηγίας, των εγκαταστάσεων από τις οποίες μπορεί να επιτραπεί η εισαγωγή νωπών κρεάτων-
ότι μετά την απόφαση 92/377/ΕΟΚ της Επιτροπής για τις υγειονομικές προϋποθέσεις και το κτηνιατρικό πιστοποιητικό κατά τις εισαγωγές νωπού κρέατος από τη Σλοβενία (3), δεν επιτρέπεται πλέον η εισαγωγή νωπού χοιρείου κρέατος που προέρχεται από τη χώρα αυτή-
ότι, εντούτοις, σύμφωνα με την απόφαση 92/447/ΕΟΚ της Επιτροπής που τροποποιεί την απόφαση 91/449/ΕΟΚ της Επιτροπής για τον καθορισμό των υποδειγμάτων των πιστοποιητικών εισαγωγής που απαιτούνται κατά την εισαγωγή προϊόντων με βάση το κρέας που προέρχονται από τρίτες χώρες (4), επιτρέπονται οι εισαγωγές των προϊόντων με βάση το χοίρειο κρέας που έχει υποστεί επεξεργασία που προβλέπεται από την απόφαση αυτή- ότι τέτοια προϊόντα πρέπει να παρασκευάζονται από χοίρειο κρέας που λαμβάνεται σε εγκεκριμένες εγκαταστάσεις-
ότι οι όροι εισαγωγής των νωπών κρεάτων που προέρχονται από τις εγκαταστάσεις που αναφέρονται στον κατάλογο που επισυνάπτεται στην παρούσα απόφαση υπόκεινται στις διατάξεις που θεσπίστηκαν καθώς και στην τήρηση των γενικών διατάξεων της συνθήκης και ειδικότερα των άλλων κοινοτικών κτηνιατρικών ρυθμίσεων, ιδίως επί θεμάτων υγειονομικού ελέγχου-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Εγκρίνονται για την εισαγωγή στην Κοινότητα νωπών κρεάτων, οι εγκαταστάσεις της Δημοκρατίας της Κροατίας που αναφέρονται στο παράρτημα.
2. Οι εισαγωγές από τις εγκαταστάσεις αυτές υπόκεινται στις κοινοτικές διατάξεις που θεσπίστηκαν στον κτηνιατρικό τομέα, ειδικότερα σε θέματα υγειονομικού ελέγχου.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 11 Δεκεμβρίου 1992.

Labels: 17
10
0
3
18